ट्राइब्स एण्ड कास्ट्स आफ दी नार्थ वेस्टर्न प्राविन्सेज एण्ड अवध के लेखक मि० डब्ल्यू क्रुक साहब ने लिखा है कि “मलिक गठवालों का मुख्य स्थान आहुलाना था। इनके पड़ौसी राजपूतों से निरन्तर युद्ध होते रहे जिनमें ये सफल हुये। इसलिये अन्य जाटों ने इनको ‘प्रधान’ मान लिया। दिल्ली के बादशाह ने मंदहार (मिडाण) राजपूतों को दबाने के लिये इनको सहायतार्थ बुलाया था। विजयी होने पर इन्हें मलिक की उपाधि दी गई। एक बार धोखे से मन्दहारों ने उन्हें बुलाकर बारूद से उड़ा दिया। बचे हुए ये लोग हांसी के पास दीपालपुर चले गये और उसको अपनी राजधानी बनाया।” (जाट इतिहास पृ० 717 पर ठा० देशराज ने क्रुक साहब का हवाला दिया है)। क्रुक साहब का यह मत कि मन्दहार राजपूतों के षड्यन्त्र से बचे मलिक लोगों ने दीपालपुर मे जाकर उसको अपनी राजधानी बनाया यह तथ्य प्रमाणशून्य और निराधार है। क्योंकि मलिकों के मन्दहार राजपूतों और नवाबों के साथ ये युद्ध इनके दीपालपुर से रोहतक-सोनीपत में आने के बाद हुए हैं। फिर दोबारा दीपालपुर को ये लोग अपनी राजधानी नहीं बना सके। हमारा विचार है कि गजनी से मलिकों का राज्य नवमी सदी के प्रारम्भ में समाप्त होने पर ये लोग कई स्थानों पर ठहरकर दीपालपुर आये जिसको सम्भवतः नवमी सदी के अन्त में अपनी राजधानी बनाया। लगभग 300 वर्ष वहां राज्य करने के पश्चात् बारहवीं सदी के अन्त में कुतुबुद्दीन ऐबक ने वहां से इनका राज्य समाप्त कर दिया। (लेखक)